Rossiya tashqi ishlar vaziri Ukrainadagi vaziyat yuzasidan AQSh davlat kotibi bilan uchrashdi

Ukrainadagi vaziyatni ijobiy tomonga o‘zgartirish yuzasidan kelishib olish uchun Rossiya tashqi ishlar vaziri Sergey Lavrov va AQSh davlat kotibi Jon Kerri o‘zaro uchrashishdi. Ular Ukraina inqirozini bartaraf etishning mushtarak nuqtasini topishga kelishib olishdi, deya xabar beradi “ITAR-TASS”.

“Biz, birinchi navbatda, Ukrainadagi inqiroz yuzasidan qizg‘in muzokara olib bordik, – deydi Lavrov. – Uning sabablari yuzasidan bir-birimiznikiga mos kelmaydigan nuqtai nazarlarimizni bayon etdik, ammo vaziyatni barqarorlashtirishning barchaga ma’qul bo‘ladigan yo‘llarini, mushtarak nuqtasini izlashga kelishdik”.
Vazirning aytishicha, vaziyatni o‘nglash borasida Ukraina hukumati va xalqi bilan birga ishlashga kelishib olingan. Shuningdek, u AQSh ham, Rossiya ham Ukraina oldiga hech qanday reja qo‘ya olmasligini ta’kidladi.
“Amerika tomoni ham, biz ham Ukrainada konstitutsiya islohoti o‘tkazilishi lozimligi borasida yakdilmiz. Buni Ukraina hukumatining o‘zi amalga oshirishi darkor”, – deydi Lavrov. Bu jarayonda federallashtirish muhim o‘rin tutadi; Ukrainaning har bir hududi o‘z rahbariyatini o‘zi saylashi lozim, deb hisoblaydi u.
Rossiya Federatsiyasi tashqi ishlar vaziri Sergey Lavrov va AQSh davlat kotibi Jon Kerri bu masala yuzasidan yana uchrashishga kelishib olishdi.